AMCU-staking: Onderhandelinge met KVBA hervat | Maroela Media
Amcu se president, Joseph Mathunjwa, tydens die vorige onderhandelinge. Foto: SAPA
Die Kommissie vir Versoening, Bemiddeling en Arbitrasie (KVBA) het Maandag gesê dat die kommissie op 11 en 12 Februarie afsonderlik met die betrokke partye sal vergader. Die mynbestuurders het vir meer tyd gevra om die eise van die vakbond te oorweeg en om hul verskillende afdelings te raadpleeg.
Nerine Kahn, ŉ direkteur van die KVBA, het gesê die kommissie is vol vertroue dat ŉ oplossing gevind kan word.
Die platinumsektor gaan gebuk onder die beskermde Amcu-staking. Nagenoeg 80 000 Amcu-lede het op 23 Januarie begin staak. Die vakbond eis ŉ basiese salaris van R12 500 per maand vir myners. Dit is meer as dubbel die huidige intreesalaris. Die platinumvervaardigers het tydens hul vorige onderhandelinge ŉ voorstel van ŉ 9%-verhoging vir A-vlak werkers, 8,5% vir B-vlak werkers en 7,5% vir C-vlak werkers in die eerste jaar gemaak. Die tweede jaar sal A-vlak werkers 8% kry, B-vlak 7,5% en C-vlak 7%. Die derde jaar sal die vlakke onderskeidelik ŉ verhoging van 7,5% , 7,5% en 7% kry. Die KVBA tree sedert 24 Januarie as bemiddelaar op tussen die betrokke partye. – SAPA